stanford-oval/wikipedia huggingface dataset:
บุพเพสันนิวาส 2
การฉาย

บุพเพสันนิวาส 2 เปิดตัวครั้งแรกในงาน GDH Xtraordinary 2021 Lineup เมื่อวันที่ 23 กันยายน พ.ศ. 2563 ที่ โรงภาพยนตร์สยามภาวลัย ชั้น 6 ศูนย์การค้าสยามพารากอน ถนนพระรามที่ 1 แขวงปทุมวัน เขตปทุมวัน กรุงเทพมหานคร เดิมภาพยนตร์เรื่องนี้มีกำหนดออกฉายในวันที่ 2 ธันวาคม พ.ศ. 2564 แต่ได้เลื่อนการฉายออกไปเป็นวันที่ 4 พฤษภาคม พ.ศ. 2565 และเลื่อนอีกครั้งเป็นวันที่ 28 กรกฎาคม พ.ศ. 2565
งานเปิดตัวภาพยนตร์บุพเพสันนิวาส 2 จัดขึ้นเมื่อวันที่ 30 มิถุนายน พ.ศ. 2565 ณ เอ็มควอเทียร์ และในช่วงก่อนออกฉายทีมงานได้มีการแจกสิ่งพิมพ์ "จดหมายเหตุ บุพเพ ๒" ซึ่งเลียนแบบบางกอกรีกอเดอ ไปตามย่านสำคัญในกรุงเทพมหานคร เป็นการประชาสัมพันธ์แบบออฟไลน์ผ่านสื่อดั้งเดิม ควบคู่กับทางออนไลน์ผ่านสื่อสังคมและการระดมทุนด้วยสินทรัพย์ดิจิทัล
ต่อมาจีดีเอชได้จัดฉายรอบปฐมทัศน์เมื่อวันที่ 25 กรกฎาคม ปีเดียวกัน ณ พารากอนซีนีเพล็กซ์ สยามพารากอน นอกจากนี้ในอีกสองวันถัดจากนั้น จังหวัดพระนครศรีอยุธยา ซึ่งเป็นฉากหลังของบุพเพสันนิวาส ฉบับละครโทรทัศน์ภาคแรก ยังได้จัดฉายภาพยนตร์เรื่องดังกล่าวในรอบพิเศษ พร้อมจัดกิจกรรมส่งเสริมการท่องเที่ยวของจังหวัด อีกทั้งได้เชิญธนวรรธน์ซึ่งเป็นหนึ่งในนักแสดงนำของภาพยนตร์ และวัชรชัย สุนทรศิริ ผู้รับบทอาจารย์ชีปะขาวในละครต้นฉบับ ร่วมงานดังกล่าวด้วย
ในช่วงเวลาออกฉายในประเทศไทยของ บุพเพสันนิวาส 2 โรงภาพยนตร์บางแห่งได้จัดกิจกรรมส่งเสริมการขาย ด้วยการให้ส่วนลดแก่คนพิการทางการเห็น และคนพิการทางการได้ยิน นอกจากนี้ มูลนิธิช่วยคนตาบอดแห่งประเทศไทย ในพระบรมราชินูปถัมภ์ ยังได้จัดฉายภาพยนตร์เรื่องนี้ในรอบพิเศษสำหรับเยาวชนผู้พิการทางสายตาอีกด้วย
บุพเพสันนิวาส 2 มีกำหนดออกฉายนอกประเทศไทย ได้แก่ ลาวกับออสเตรเลียในช่วงเวลาเดียวกับที่ฉายในไทย และกัมพูชากับสิงคโปร์ในเดือนสิงหาคม พ.ศ. 2565 นอกจากนี้ยังมีกำหนดฉายในประเทศอินโดนีเซีย, มาเลเซีย, เวียดนาม และบรูไนอีกด้วย
การตอบรับ > รายได้

บุพเพสันนิวาส 2 ได้รับกระแสตอบรับอันดีตั้งแต่วันแรกที่เข้าฉาย มีผู้จองตั๋วเป็นจำนวนมากในโรงภาพยนตร์หลายแห่ง และมีผู้ชมหลากหลายวัย โดยเฉพาะผู้สูงอายุที่บางส่วนเป็นการชมภาพยนตร์ในโรงเป็นครั้งแรกในชีวิต นอกจากนี้ ประชาชนส่วนหนึ่งยังสวมชุดไทยเข้าชมภาพยนตร์ในโรงด้วย
ภาพยนตร์ทำรายได้รวมทั้งประเทศไทยในการฉายอย่างเป็นทางการวันแรก 51.19 ล้านบาท ในจำนวนนี้เป็นรายได้จากโรงภาพยนตร์ในกรุงเทพมหานคร, ปริมณฑล และจังหวัดเชียงใหม่ 21.40 ล้านบาท นับเป็นภาพยนตร์ไทยที่ทำรายได้เปิดตัวสูงสุดของปี ทำรายได้เปิดตัวสูงที่สุดของผู้กำกับอดิสรณ์ ตรีสิริเกษม รวมถึงเป็นภาพยนตร์ของค่ายที่ทำรายได้เปิดตัวสูงสุดในรอบ 3 ปี นับตั้งแต่ตุ๊ดซี่ส์ แอนด์ เดอะเฟค
ตลอดโปรแกรมการฉายในโรงภาพยนตร์ของประเทศไทย บุพเพสันนิวาส 2 ทำรายได้สะสมรวมทุกภูมิภาค 392.73 ล้านบาท ในจำนวนนี้เป็นรายได้จากโรงภาพยนตร์ในกรุงเทพมหานคร, ปริมณฑล และจังหวัดเชียงใหม่ 167.67 ล้านบาท นับเป็นเป็นภาพยนตร์ไทยเรื่องเดียวในรอบปี พ.ศ. 2565 ที่ทำรายได้รวมเกิน 100 ล้านบาท
สำหรับการฉายในต่างประเทศ บุพเพสันนิวาส 2 เป็นภาพยนตร์ไทยที่ทำรายได้สูงสุดในประเทศลาว จากสี่วันแรกที่มีโปรแกรมในโรงภาพยนตร์
การตอบรับ > การตอบรับเชิงวิจารณ์

ภาพยนตร์ได้รับบทปริทัศน์เชิงบวกเป็นส่วนใหญ่ นักวิจารณ์บางส่วนกล่าวว่าภาพยนตร์มีส่วนผสมของความเป็นละครโทรทัศน์ช่อง 3 กับภาพยนตร์ของจีดีเอช และข้อเท็จจริงผสมกับจินตนาการได้อย่างลงตัว อีกทั้งสามารถรักษาแก่นของละครต้นฉบับได้เป็นอย่างดี นอกจากนี้ การแสดง, ดนตรีประกอบ และบทภาพยนตร์ทำให้ผู้ชมรู้สึกสนุกไปกับเรื่องราวได้ แม้มีบางช่วงที่เยิ่นเย้อมากเกินจำเป็น และมีส่วนที่ไม่สมบูรณ์อยู่บ้างก็ตาม
ประภาส อยู่เย็น จาก เว็บแบไต๋  ชื่นชมความเข้ากันได้ระหว่างประวัติศาสตร์และเรื่องแต่งได้อย่างลงตัวโดยกล่าวว่า "นี่มัน 'บุพเพสันนิวาสฉบับจีดีเอช' จริง ๆ" แต่วิจารณ์การส่งเข้าเนื้อเรื่องหลักที่ค่อนข้างช้า มาดามอองทัวร์จากไทยรัฐออนไลน์ วิจารณ์บทภาพยนตร์ว่ามีความซับซ้อนและเป็นการตีความแบบคนสมัยใหม่ ซึ่งขัดกับบริบทของภาพยนตร์ที่อยู่ในยุครัตนโกสินทร์ตอนต้น และบางจุดมีการยัดเยียดเหตุการณ์ทางประวัติศาสตร์มากเกินจำเป็น
ผู้จัดการออนไลน์ตั้งข้อสังเกตว่า บุพเพสันนิวาส 2 อาศัยหลักการเดียวกันกับละครโทรทัศน์จึง "ให้ความรู้สึกเหมือนการชมละครโทรทัศน์ในโรงภาพยนตร์" อีกทั้งยังเสนอว่าตัวละครเสด็จในกรมอาจได้แรงบันดาลใจบางส่วนจากอุปนิสัยของหม่อมไกรสร ภิญญพันธุ์ พจนะลาวัณย์ วิจารณ์ว่าภาพยนตร์เจือความเป็น "ราชาชาตินิยม" ที่เดินเรื่องด้วยตัวละครส่วนใหญ่ที่เป็นชนชั้นนำและชาวต่างชาติ นอกจากนี้ยังเปรียบเทียบเกสรว่ามีความคล้ายกับมณีจันทร์ในทวิภพ ส่วนพิมพ์ชนก พุกสุข จากเว็บไซต์ the101world วิจารณ์สอดคล้องกับภิญญพันธุ์ และเสริมด้วยว่า บุพเพสันนิวาส 2 มีแนวทางการเล่าเรื่องที่สดใส แฝงไปด้วยอารมณ์ขัน ซึ่งต่างจากภาพยนตร์ประวัติศาสตร์ไทยเรื่องอื่น ๆ
ฐณยศ โล่ห์พัฒนานนท์ จาก สถาบันเอเชียศึกษา จุฬาลงกรณ์มหาวิทยาลัย กล่าวว่า บุพเพสันนิวาส 2 ประสบความสำเร็จในการชูความกลมกล่อมระหว่างภาพยนตร์โรแมนติก ตลก และประวัติศาสตร์ สามารถเล่าเหตุการณ์ได้อย่างมีแก่นสารแฝงอารมณ์ขบขัน มีดุลยภาพระหว่างฝ่ายร้ายและฝ่ายดีโดยไม่มีการแบ่งแยกชาติพันธุ์ เป็นผลิตภัณฑ์ทางวัฒนธรรมที่ร่วมเชื่อมโยงผู้ชมเข้ากับตัวตนของแต่ละบุคคล เว็บไซต์โกดังหนังวิเคราะห์ว่า ด้วยความโด่งดังจากละครต้นฉบับ, การหยิบประวัติศาสตร์มาเล่าอย่างสนุกสนาน, การตลาดของจีดีเอช, นักแสดง และเนื้อหาที่กลมกล่อม ดูง่าย ไม่ต้องคิดมาก ทำให้ภาพยนตร์ประสบความสำเร็จ
การตอบรับ > กระแสในสื่อสังคม

ในวันเปิดกล้องถ่ายทำภาพยนตร์ "#บุพเพสันนิวาส2" ขึ้นเทรนด์อันดับหนึ่งของทวิตเตอร์ในประเทศไทย ซึ่งเมื่อภาพยนตร์ออกฉาย แฮชแท็กที่เกี่ยวข้องก็ได้รับความนิยมเช่นเดียวกัน
ช่วงก่อนการออกฉายของภาพยนตร์ จีดีเอชได้ใช้ภาพดอกลำดวนในสื่อประชาสัมพันธ์ทางเฟซบุ๊ก มีผู้ใช้สื่อสังคมชาวกัมพูชาบางส่วนแสดงความเห็นว่าลำดวนเป็นดอกไม้ประจำชาติตน และตั้งข้อสังเกตว่าเหตุใดไม่ใช้ดอกราชพฤกษ์ซึ่งเป็นดอกไม้ประจำชาติไทยแทน ผู้ใช้สื่อสังคมชาวไทยบางส่วนตอบโต้ว่าลำดวนเป็นพืชท้องถิ่นของไทยมานานแล้ว และมีหน่วยงานของไทยใช้เป็นสัญลักษณ์มาก่อนหน้าที่กัมพูชาจะประกาศเป็นดอกไม้ประจำชาติตน เช่น จังหวัดศรีสะเกษ, มหาวิทยาลัยแม่ฟ้าหลวง เป็นต้น
รางวัล

| ปี | รางวัล | สาขาที่เข้าชิง | เสนอชื่อเข้าชิง | ผลการตัดสิน |
| --- | --- | --- | --- | --- |
| 2566 | Thailand Zocial Awards 2023 | Best Content Performance on Social Media กลุ่มภาพยนตร์ไทย | บุพเพสันนิวาส 2 | ชนะ |
| 2566 | โทตี้มิวสิกอวอร์ดส์ 2022 | เพลงประกอบยอดนิยม | "ถ้าเธอรักใครคนหนึ่ง" | เสนอชื่อเข้าชิง |
| 2566 | Kazz Awards 2023 | Hottest Film Award | บุพเพสันนิวาส 2 | ชนะ |
กองความมั่นคงและข่าวกรอง

| ภาพรวมหน่วยงาน |
| --- | --- |
ก่อตั้ง: 17 กุมภาพันธ์ พ.ศ. 2509; 59 ปีก่อน (2509-02-17)
เขตอำนาจ: รัฐบาลสิงคโปร์
บุคลากร: ชั้นความลับ
รัฐมนตรี: เอิง เอ็ง เฮน, รัฐมนตรีว่าการกระทรวงกลาโหม
ฝ่ายบริหารหน่วยงาน: ชั้นความลับ, ผู้อำนวยการ
ต้นสังกัดหน่วยงาน: กระทรวงกลาโหม
เว็บไซต์: เว็บไซต์อย่างเป็นทางการ
กองความมั่นคงและข่าวกรอง (อังกฤษ: Security and Intelligence Division: SID) เป็นหน่วยข่าวกรองต่างประเทศของสิงคโปร์ภายใต้ขอบเขตของกระทรวงกลาโหม (MINDEF) ซึ่งได้รับมอบหมายให้รวบรวม ประมวลผล และวิเคราะห์ข้อมูลจากทั่วโลกที่เกี่ยวข้องกับความมั่นคงของชาติและผลประโยชน์ของชาติสิงคโปร์
แม้ว่ากองความมั่นคงและข่าวกรอง (SID) จะตกอยู่ภายใต้ขอบเขตการดูแลของกระทรวงกลาโหม (MINDEF) แต่ก็มีความเป็นอิสระจากภายในกระทรวง กองความมั่นคงและข่าวกรองยังมีความลับอย่างมาก บุคลากรส่วนใหญ่เป็นที่รู้จักของเจ้าหน้าที่ระดับสูงของประเทศเท่านั้น
กองความมั่นคงและข่าวกรอง (SID) นำโดยผู้อำนวยการซึ่งมีตำแหน่งเทียบเท่าปลัดกระทรวง และรายงานตรงต่อสำนักนายกรัฐมนตรี (PMO) ก่อนคริสต์ทศวรรษ 1970 ผู้อำนวยการจะต้องรายงานตรงต่อรัฐมนตรีว่าการกระทรวงกลาโหม
เบื้องหลัง

กองความมั่นคงและข่าวกรอง (SID) มีภูมิหลังคล้ายคลึงกับหน่วยงานภายในประเทศ นั่นคือกรมความมั่นคงภายใน (ISD)
หลังเหตุการณ์กบฏสิงคโปร์ในปี พ.ศ. 2458 เพื่อรวบรวมข้อมูลทางการเมือง การจารกรรม และการสอดแนมการบ่อนทำลายที่อาจเกิดขึ้น มีการจัดตั้งสำนักข่าวกรองทางการเมืองขึ้นในสิงคโปร์ภายใต้การบังคับบัญชาและการควบคุมโดยตรงของ พลตรี ดัดลีย์ ฮาวเวิร์ด ไรเอาท์ ผู้บัญชาการทหารสูงสุดสิงคโปร์ ซึ่งในที่สุดก็กลายเป็นหน่วยสันติบาลในปี พ.ศ. 2462
ก่อนปี พ.ศ. 2508 หน่วยข่าวกรองหลักของสิงคโปร์คือหน่วยสันติบาลมาเลเซีย หลังจากที่สิงคโปร์ได้รับเอกราชในปี พ.ศ. 2508 กระทรวงมหาดไทยและกลาโหม (MID) ได้รับคำสั่งให้จัดระเบียบใหม่และรวบรวมความสามารถด้านข่าวกรองทั้งหมดในเดือนมกราคม พ.ศ. 2509 ต่อมากองความมั่นคงและข่าวกรอง (SID) ได้รับการจัดตั้งขึ้นในเดือนกุมภาพันธ์ พ.ศ. 2509 โดยมี เทย์ โซว ฮวา เป็นผู้อำนวยการคนแรก
ในปี พ.ศ. 2517 เอส.อาร์. นาธาน ซึ่งในขณะนั้นดำรงตำแหน่งผู้อำนวยการกองความมั่นคงและข่าวกรอง (SID) ได้นำทีมเจรจาเพื่อช่วยแก้ไขวิกฤตตัวประกันลาจู
เนื่องจากกองความมั่นคงและข่าวกรอง (SID) เป็นองค์กรที่มีความลับสูง ข้อมูลเกี่ยวกับกิจกรรมต่างๆ จึงถูกเผยแพร่สู่สื่อเป็นครั้งคราวเท่านั้น ในปี พ.ศ. 2544 ยับ ฉุน เว่ย นักข่าวจากเดอะสเตรตส์ไทมส์ สัมภาษณ์อดีตเจ้าหน้าที่กองความมั่นคงและข่าวกรอง (SID) เกี่ยวกับงานของหน่วยงาน เจ้าหน้าที่รายดังกล่าวซึ่งไม่เปิดเผยชื่อกล่าวว่ากองความมั่นคงและข่าวกรองทำงานในรูปแบบหลัก 3 วิธี ได้แก่ การรวบรวมข้อมูล การวิเคราะห์ข้อมูล และการทูตอย่างไม่เป็นทางการ นอกจากนี้กองความมั่นคงและข่าวกรอง (SID) ยังถูกกล่าวถึงในหนังสือ From Third World to First: The Singapore Story: 1965–2000 ของ ลี กวนยู ซึ่งกล่าวกันว่ามีบทบาทในการจัดหาอาวุธให้กับกองกำลังต่อต้านคอมมิวนิสต์ในสงครามกลางเมืองกัมพูชาในคริสต์ทศวรรษ 1970 กองความมั่นคงและข่าวกรองยังมีบทบาทในการสร้างความสัมพันธ์ระหว่างสิงคโปร์กับอินโดนีเซียขึ้นใหม่หลังจากที่การเผชิญหน้าอินโดนีเซีย–มาเลเซียสิ้นสุดลงในปี พ.ศ. 2509 ทิม ฮักซ์ลีย์ เขียนประวัติโดยย่อของกองความมั่นคงและข่าวกรอง (SID) ในหนังสือของเขาเรื่อง Defending the Lion City: The Armed Forces of Singapore ซึ่งตีพิมพ์ในปี พ.ศ. 2543
อดีตเจ้าหน้าที่กองความมั่นคงและข่าวกรอง (SID) ที่ให้สัมภาษณ์โดยยับกล่าวว่าเจ้าหน้าที่กองความมั่นคงและข่าวกรองไม่ค่อยได้รับรางวัลสาธารณะ เนื่องจากปัญหาด้านความปลอดภัยและการเมือง พวกเขาจะได้รับชุดเหรียญรางวัลที่เทียบเท่ากับเหรียญวันชาติแทน แต่จะไม่มีการเผยแพร่ชื่อของพวกเขา
ในปี พ.ศ. 2547 สำนักเลขาธิการประสานงานความมั่นคงแห่งชาติ (NSCS) ได้รับการจัดตั้งขึ้นภายใต้สำนักนายกรัฐมนตรี (PMO) เพื่อจัดการกับภัยคุกคามด้านความมั่นคงและการก่อการร้าย ซึ่งหมายความว่ากองความมั่นคงและข่าวกรอง (SID) และกรมความมั่นคงภายใน (ISD) ซึ่งก่อนหน้านี้ทำงานแยกจากกัน จะต้องแบ่งปันข้อมูลเป็นครั้งแรก
ในเดือนสิงหาคม พ.ศ. 2556 มีการกล่าวหาว่ากองความมั่นคงและข่าวกรอง (SID) ร่วมมือกับกองอำนวยการสัญญาณออสเตรเลีย เพื่อเจาะสายเคเบิลโทรคมนาคมใยแก้วนำแสงใต้ทะเลที่เชื่อมโยงเอเชีย ยุโรป และตะวันออกกลาง
เมื่อวันที่ 19 กรกฎาคม พ.ศ. 2564 กองความมั่นคงและข่าวกรอง (SID) ได้เปิดตัวเว็บไซต์อย่างเป็นทางการ เพื่อดึงดูดและคัดเลือกผู้มีความสามารถเข้าสู่ตำแหน่งของตนมากขึ้น
ผู้อำนวยการ

รายชื่ออดีตผู้อำนวยการกองข่าวกรองความมั่นคง ตัวตนของผู้อำนวยการจะไม่เปิดเผยต่อสาธารณะอย่างชัดเจน จนกว่าพวกเขาจะลาออกจากตำแหน่ง
| ชื่อ | ดำรงตำแหน่ง | หมายเหตุ | อ้างอิง |
| --- | --- | --- | --- |
| เทย์ โซว ฮวา | พ.ศ. 2509–? |  |  |
| ถัน บูน เซ็ง | พ.ศ. ?–2514 |  |  |
| เอส.อาร์. นาธาน | พ.ศ. 2514–2522 |  |  |
| เอ็ดดี้ ทิโอ | พ.ศ. 2522–2537 |  |  |
| ชอย ชิง กว๊ก | พ.ศ. 2538–2548 |  |  |
| ชี วี คิง | พ.ศ. 2548–2553 |  |  |
| อึ้ง ชี่ เคิร์น | พ.ศ. 2553–2557 |  |  |
| โจเซฟ เหลียง | พ.ศ. 2557–2562 |  |  |
ดูเพิ่ม

กรมความมั่นคงภายใน – สำนักข่าวกรองภายในประเทศ
ด้วยรักและผูกพัน

| ด้วยรักและผูกพัน |
| --- | --- |

กำกับ: หม่อมเจ้าทิพยฉัตร ฉัตรชัย
เขียนบท: หม่อมเจ้าทิพยฉัตร ฉัตรชัย
อำนวยการสร้าง: อำพล ลิมปิผลไพบูลย์
นักแสดงนำ: ธงไชย แมคอินไตย์ กาญจนา จินดาวัฒน์ ชนาภา นุตาคม พรพิพัฒน์ โชติกเสถียร เจ้ากอแก้วประกายกาวิล ณ เชียงใหม่ กำธร สุวรรณปิยะศิริ จารุวรรณ ปัญโญภาส จักรกฤษณ์ หาญวิชัย วสันต์ ปัญจมะวัต
กำกับภาพ: ปิยะพงศ์ กรรณสูต
ตัดต่อ: นพนันท์
ดนตรีประกอบ: ก๊อง ธงไชย แมคอินไตย์
ผู้จัดจำหน่าย: พลสยามภาพยนตร์
วันฉาย: พ.ศ. 2529 
ความยาว: 93 นาที
ประเทศ: ไทย
ภาษา: ไทย
ด้วยรักและผูกพัน เป็นภาพยนตร์ไทยที่ออกฉายในปี พ.ศ. 2529 กำกับโดยหม่อมเจ้าทิพยฉัตร ฉัตรชัย นำแสดงโดยธงไชย แมคอินไตย์ คู่กับกาญจนา จินดาวัฒน์ แรงบันดาลที่ท่านทิพย์หยิบเราหนังเรื่องนี้มาทำ เพราะทรงประทับใจกับหนังฝรั่งเรื่องหนึ่งที่ชื่อ Over the Brooklyn Bridge ซึ่งฉายไปแล้วเมื่อ ปี ค.ศ. 1984 ก่อนหนังเรื่องนี้จะออกฉายสองปี
บทบาท

ธงไชย แมคอินไตย์ รับบทเป็น นฤนาท
กาญจนา จินดาวัฒน์  รับบทเป็น พัชรี
กำธร สุวรรณปิยะศิริ รับบทเป็น ลุงพฤกษ์
จารุวรรณ ปัญโญภาส รับบทเป็น แม่นฤนาท
ชนาภา นุตาคม รับบทเป็น จิตราภา
สถานที่ถ่ายทำ

ภาพยนตร์ถ่ายทำที่เมืองเจนีวาและโลซาน ประเทศสวิตเซอร์แลนด์ โดยฉากเปิดเรื่องถ่ายทำที่ริมทะเลสาบเลม็องและที่มหาวิทยาลัยโลซาน ซึ่งระบุในภาพยนตร์ว่าเป็นสถานศึกษาที่พระบาทสมเด็จพระเจ้าอยู่หัว รัชกาลที่ 9 ทรงศึกษาเมื่อทรงพระเยาว์
บทเพลงในภาพยนตร์

ดนตรีประกอบภาพยนตร์ ใช้เพลงจากอัลบั้ม "หาดทราย สายลม สองเรา" ของธงไชย แมคอินไตย์ ที่วางจำหน่ายเมื่อ พ.ศ. 2529 ซึ่งเป็นเพลงฮิตในขณะนั้น คือเพลง "ด้วยรักและผูกพัน" ซึ่งเป็นเพลงเดียวกับชื่อภาพยนตร์ และ "บันทึกหน้าสุดท้าย"
เรื่องย่อ

ด้วยรักและผูกพัน เปิดขึ้น ณ ประเทศสวิสเซอร์แลนด์ ในคณะของนักท่องเที่ยว โดยมี นฤนาทช่างภาพสมัครเล่น อยู่ในกลุ่มทัวร์นี้ด้วย และ มี ดาราละครีทีวี เป็น ไกด์นำทัวร์ ที่ชื่อ พัชรีด้วยสถานที่อันแสนสวยของประเทศสวิสเซอร์แลนด์ ด้วยบรรยากาศรอบด้านที่โรแมนติก ทำให้ นฤนาท ตื่นเต้นไปกับทุกสถานที่ ที่ถูกพาไป ชัดเตอร์จากกล้องของเขา ถูกกดอย่างไม่หยุดยั้ง โดยไม่คำนึงว่าจะเสียดายฟิล์มเลยแม้แต่น้อย และ ด้วย ภวังค์ที่กำลังตกอยู่กับภาพที่สวยงามและโรแมนติกนี่เอง ทำให้ นฤนาท เผลอไปถ่ายภาพของ พัชรี เข้าโดยไม่ตั้งใจ เพราะมองเห็น ความสวยที่ควบคู่กลมกลืนไปกับธรรมชาติ แต่ พัชรี ไม่พอใจเพราะถือตัว ตัวเองเป็นดารา และมีความขัดใจกันเกิดขึ้น แต่ นฤนาทพยายามตื้อพัชรีแทบทุกวัน จนทั้งสองมีความรักต่อกัน เมื่อ รักเข้าใจในรัก นฤนาท จึงชวนพัชรีกลับเมืองไทยด้วยกันและอยู่ด้วยกันฉันสามีภรรยา โดย นฤนาทใฝ่ฝันที่จะทำหนังสือสารคดีการท่องเที่ยวเป็นของตัวเองสักเล่ม แต่ต้องใช้เงินทุน มาก เขา จึงไปขอปรึกษากับลุงเพื่อขอยืมเงินมาลงทุน แต่ลุงปฏิเสธ เพราะเห็นว่า นฤนาท ทำไปเพื่อ ต้องการสร้างอนาคตกับ พัชรีคนรัก ซึ่ง ลุงของเขา ไม่ต้องการให้เป็นเช่นนั้น เพราะ ลุงมีเป้าหมายที่จะให้ นฤนาท แต่งกับ คนที่ลุงเลือกเอาไว้แล้ว แต่ นฤนาทไม่ยอม ลุงจึงปฏิเสธที่จะให้เงินยืมมาลงทุน เป็นผลให้ความฝันของนฤนาทต้องล้มลงทั้งยืน พัชรี สงสาร นฤนาท มากที่เขาผิดหวัง จึง ขอแยกทางกับ นฤนาท แล้วหนีกลับสวิส เพื่อจะให้ นฤนาท ยอมแต่งงานกับคนที่ลุงอยากให้แต่ง และ ลุงจะได้ ยอมให้เงินนฤนาทมาลงทุน แม้ พัชรี จะเลิกราไปแล้ว แต่ นฤนาท ก็ยังไม่ยอมที่จะแต่งงานกับคนที่ลุงหาให้ จนกระทั่ง เมื่อวันหมั้นมาถึง นฤนาท ยังคงปฏิเสธเสียงแข็ง อย่างไรก็ไม่ยอม จนเกิดเหตุทะเลาะกันอย่างรุนแรง สุดท้าย ลุง เป็นฝ่ายใจอ่อน ยอมให้กับนฤนาท และ ยอมรับ พัชรี เป็นหลานสะใภ้ นฤนาท จึงรีบบินไป นำตัวของพัชรีกลับมาอยู่เมืองไทยอย่างมีความสุข
ผุดผาดน้อย วรวุฒิ

| ผุดผาดน้อย วรวุฒิ |
| --- | --- |
เกิด: ผ่อน ออมกลิ่น 25 มิถุนายน พ.ศ. 2494 (73 ปี)
ผุดผาดน้อย วรวุฒิ มีชื่อจริงว่า  ผ่อน ออมกลิ่น เกิดเมื่อวันที่ 25 มิถุนายน พ.ศ. 2494 ที่จังหวัดขอนแก่น มีชื่อเล่นว่า "หมู" เป็นบุตรคนที่ 4 จากพี่น้องทั้งหมด 8 คน เริ่มชกมวยตั้งแต่อายุ 10 ขวบตามบรรดาพี่ชาย ในชื่อ "ผุดผาดน้อย จ.หาญผจญ" ค่ายมวยในขอนแก่น ของนายแพทย์จำลอง มุ่งการดีและนายยล หาญเผชิญ (พี่ชายคนโตใช้ชื่อมวย "ผุดผาด จ.หาญผจญ") แต่บิดา (นายผ่อง ออมกลิ่น) ไม่สนับสนุน อยากให้เรียบจบ มศ.3 ก่อน เมื่อเรียนจนจบ มศ.3 ที่ขอนแก่น ได้ฝึกเชิงมวยกับเพื่อนของพี่ชายชื่อ "ศรทอง ลูกเครื่องมือกล" และได้ตระเวนชกทั่วภาคอีสานเป็นจำนวนกว่า 60 ครั้ง โดยไม่แพ้ใครเลย ในปี พ.ศ. 2512 เมื่ออายุได้ 18 ปี ก็ได้เดินทางเข้าชกมวยที่กรุงเทพจากการชักนำของเพื่อนนักมวยของพี่ชายอีกคนชื่อ "ศักดิ์มนู วรวุฒิ" จึงได้มาอยู่กับค่ายวรวุฒิ ของ หม่อมราชวงศ์พรพุฒิ วรวุฒิ นับแต่บัดนั้น ใช้ชื่อมวย "ผุดผาดน้อย วรวุฒิ" ชกครั้งที่เวทีราชดำเนินในรายการเดิมพัน ชนะน็อคด้วยการเตะก้านคอ ต่อมาในปีเดียวกันได้แชมป์ "ขวัญใจโลลิต้า" ในรุ่น 108 ปอนด์
นอกจากนี้ ในประวัติศาสตร์มวยไทยยังได้จารึกว่า ผุดผาดน้อย วรวุฒิ เป็นผู้ฝึกมวยไทยในค่ายยิมที่ประเทศฝรั่งเศส เป็นเวลากว่าสามทศวรรษ
ประวัติ

แต่เดิม ผุดผาดน้อยเกิดอาการเบื่อหน่ายช่วงเวลากลางวันที่ไม่มีการซ้อมมวย จึงได้ไปสมัครเรียนที่วิทยาลัยช่างกลสยาม รุ่นที่ 6 แผนกช่างยนต์ เมื่อจบปวช. จึงสมัครเรียนต่อที่วิทยาลัยเอเชียอาคเนย์ รุ่นที่ 1 แผนกช่างยนต์เหมือนเดิม เรียนอยู่ 3 ปี แต่ไม่จบ เพราะไม่ถนัดพวกวิชาคำนวณและวิทยาศาสตร์ช่าง
ผุดผาดน้อย รุ่งโรจน์บนสังเวียนมวยไทยระหว่างปี 2513 - 2519 ขึ้นชกประมาณ 130 ครั้ง แพ้เพียง 10 กว่าครั้ง เป็นแชมป์ 3 รุ่น คือ ฟลายเวท, จูเนียร์เฟเธอร์เวท และจูเนียร์ไลท์เวท ของสนามมวยเวทีลุมพินี และยังได้แชมป์ของ ม.ร.ว.คึกฤทธิ์ ปราโมช เมื่อสมัยดำรงตำแหน่งนายกรัฐมนตรี โดยการชนะ "ขุนพลน้อย เกียรติสุริยา" รวมทั้งแชมป์ "ยอดมวยอีสาน" ในการชิงกับ "เริงศักดิ์ พรทวี" ผุดผาดน้อยมีค่าตัวเรือนแสน ซึ่งในยุคเดียวกันนั้นมีเพียงเขา, วิชาญน้อย พรทวี, พุฒ ล้อเหล็ก และแสนศักดิ์ เมืองสุรินทร์
ผุดผาดน้อย เมื่อรุ่งขึ้นมาไม่นานก็แทบหาคู่ชกในรุ่นเดียวกันไม่ได้ต้องแบกน้ำหนักตลอด และได้ปราบยอดมวยไทยชื่อดังในยุคเดียวกันมาแล้วหลายคน อาทิ วิชาญน้อย พรทวี, อภิเดช ศิษย์หิรัญ, ณรงค์น้อย เกียรติบัณฑิต, เนตร ศักดิ์ณรงค์, ฟ้าใส ทวีชัย, ไชยยุทธ สิทธิบุญเลิศ, ศิริมงคล ลูกศิริพัฒน์, ยอดสิงห์ ส.พญาไท, ขุนพลน้อย เกียรติสุริยา เป็นต้น
ไฟต์ที่แฟนมวยรุ่นเก่าไม่มีวันลืมคือการชกกับ ขุนค้อนเพชรฆาต "หัวไทร สิงห์เมืองนคร" ในยก 4 ผุดผาดน้อยโดนหมัดของหัวไทรลงไปให้กรรมการนับแปด 2 ครั้งติด ๆ กัน ขณะกำลังซวนเซลงไปนอนอีกครั้ง ซึ่งจะเป็นการแพ้น็อคทันที เขาได้สวมหัวใจสิงห์บวกด้วยศอกซ้ายจนคู่ต่อสู้ลงไปกอง ผุดผาดน้อยพลิกกลับมาชนะน็อคอย่างเหลือเชื่อ ผู้ชมในสนามมวยเวทีลุมพินีลุกขึ้นตะโกน "ไอ้หมูใจเพชร" พร้อม ๆ กัน
ผุดผาดน้อยเป็นนักมวยเชิงดี ชกสวย มีลูกเตะเป็นอาวุธหลัก คือ แข้งซ้าย จนได้รับฉายาว่า "ไอ้หมูแข้งทอง" จากสื่อมวลชน มียอดมวยร่วมยุคเพียงคนเดียวที่ไม่ได้ชกกัน คือ "พุฒ ล้อเหล็ก" เพราะเป็นเพื่อนสนิท ฝึกซ้อมอยู่ด้วยกัน และเป็นมวยในสังกัดของ "ครูเฒ่า" ชนะ ทรัพย์แก้ว เหมือนกัน
ผุดผาดน้อย ประกาศแขวนนวมแบบสายฟ้าแลบเมื่อมีอายุเพียง 25 ปี หลังจากนั้นได้เดินทางไปทำงานกับคนไทยในลอสแอนเจลิส สหรัฐอเมริกา ราว 2 ปี กลับมาเมืองไทยเมื่อบิดาเสียชีวิต และลงท้ายเหมือนยอดมวยหลาย ๆ คนคือการกลับมาชกอีกครั้ง แม้ทำได้สวยงาม เอาชนะ "วังไพร โรจนสงคราม" ในการกลับมาครั้งแรก แต่ที่เหลืออีก 4 ครั้ง แพ้รวด เนื่องจากการร้างราเวที ร่างกายไม่ฟิตเหมือนเดิม บวกกับชีวิตส่วนตัวที่มีเพื่อนฝูงจำนวนมากและเริ่มดื่มหนักขึ้น
ผลงาน

2517
ชนะคะแนน พันธ์ศักดิ์ เกียรติเจริญชัย ลุมพินี
ชนะคะแนน วิชาญน้อย พรทวี ลุมพินี
ชนะ เค.โอ. 4 หัวไทร สิทธิบุญเลิศ ลุมพินี
แพ้คะแนน ยอดสิงห์ ศ.พญาไท ลุมพินี (แบกน้ำหนัก 9 ปอนด์)
แพ้คะแนน ขุนพลน้อย	เกียรติสุริยา ลุมพินี
ชนะคะแนน บรรดิษฐ์ สิงห์ปราการ ลุมพินี
ชนะคะแนน สมศักดิ์ ส.เทวสุนทร ลุมพินี
2518
ชนะคะแนน เริงศักดิ์ พรทวี ลุมพินี
ชนะคะแนน เฉลิมพล ส.ท่าอิฐ ลุมพินี
แพ้คะแนน ขุนพลน้อย เกียรติสุริยา ลุมพินี
ชนะคะแนน ณรงค์น้อย เกียรติบัณฑิต ลุมพินี
ชนะคะแนน เนตร ศักดิ์ณรงค์ ลุมพินี
ชนะคะแนน อภิเดช ศิษย์หิรัญ ลุมพินี
ชนะคะแนน ขุนพลน้อย เกียรติสุริยา ราชดำเนิน
2519
แพ้คะแนน วิชิต ลูกบางปลาสร้อย หัวหมาก
แพ้คะแนน เนตร	ศักดิ์ณรงค์ ราชดำเนิน
ชนะคะแนน วิชาญน้อย พรทวี ราชดำเนิน
เสมอ จ๊อกกี้ ศิษย์กันภัย ลุมพินี
แพ้คะแนน จ๊อกกี้ ศิษย์กันภัย ลุมพินี
แพ้คะแนน วังวน ลูกมาตุลี ลุมพินี
2521
ชนะคะแนน วังไพร โรจนสงคราม ลุมพินี
แพ้คะแนน ฟุจิวะระ มวยญี่ปุ่น ลุมพินี
แพ้คะแนน หนองคาย ส.ประภัสสร ลุมพินี
2522
แพ้คะแนน ขาวผ่อง สิทธิชูชัย ลุมพินี
แพ้คะแนน พายัพ เปรมชัย ลุมพินี
แขวนนวม

หลังแขวนนวมชื่อของผุดผาดน้อย วรวุฒิ ได้รับการบรรจุในหอเกียรติยศของเวทีมวยราชดำเนิน เมื่อเดือนธันวาคม พ.ศ. 2527
ในปี 2523 ได้มีเจ้าของยิมในฝรั่งเศส เดินทางมาติดต่อให้ไปสอนมวยไทยที่กรุงปารีส ผุดผาดน้อยตอบตกลงโดยไม่ลังเล และกลายเป็นครูมวยไทยคนแรกในยุโรป เมื่อฝรั่งนายจ้างจะขึ้นป้าย THAI BOXING หน้ายิม เขาค้านและยืนยันให้ใช้ชื่อ MUAY THAI ยิมนี้จึงมีชื่อ "FRANCE MUAY THAI" และกีฬาประจำชาติไทยนี้ก็ได้รับการเรียกขาน "มวยไทย" โดยฝรั่งนับแต่นั้น ไม่นานต่อมามีค่ายมวยไทยผุดขึ้นเต็มฝรั่งเศส และขยายไปยังประเทศต่างๆ ทั่วยุโรป ผุดผาดน้อยเป็นครูมวยไทยในฝรั่งเศสอยู่ 23 ปี ก่อนเดินทางไปเป็นครูมวยไทยสมัครเล่นให้ทีมชาติสวีเดน 3 ปี ทีมชาติฟิลิปปินส์อีก 2 ปี และกลับมาอยู่เมืองไทยตั้งแต่ต้นปี 2553
เมื่อปี 2539 ได้เปลี่ยนชื่อ "ผ่อน ออมกลิ่น" เป็น "ผุดผาดน้อย ออมกลิ่น" มีบุตรสาวกับอดีตภรรยาชาวฝรั่งเศสเชื้อสายแอลจีเรีย 1 คน ชื่อ "น้อยหน่า" อนุตรา ออมกลิ่น เกิดเมื่อปี 2524 น้อยหน่าแต่งงานกับหนุ่มเยอรมัน มีหลานสาวให้คุณตาไปเมื่อปลายเดือนมกราคม 2554 และในโอกาสที่เขาจะมีอายุครบ 60 ปีในเดือนมิถุนายน ปี 2554 ก็ได้ออกพ็อกเก็ตบุ๊กชีวประวัติ ชื่อ "ไวน์ชีวิต 60 ปี ผุดผาดน้อย วรวุฒิ" เรียบเรียงโดย วิฑูรย์ รักปลอดภัย อดีตนักข่าวที่พบเจอกันขณะลงเรือลากจากสวีเดนมายังประเทศไทยเมื่อปี 2550 เพื่อลากเรือดำน้ำสงครามเย็นของอดีตสหภาพโซเวียต ซื้อโดยพิพิธภัณฑ์ยานพาหนะ "เจษฎาเทคนิคมิวเซี่ยม"
เมื่อปี 2528 มิสเตอร์แตงโม ได้ทำเพลงขึ้นมาเพลงหนึ่งในโอกาสครบรอบ 300 ปี ความสัมพันธ์ทางการทูตไทย - ฝรั่งเศส มีเนื้อหายกย่องผุดผาดน้อย ชื่อเพลง หมูแข้งทอง มีสไตล์การร้องเร็วแบบแร็พ ซึ่งว่ากันว่าเป็นเพลงแร็พเพลงแรกของไทย
ผลงาน > ละครโทรทัศน์

| ปี พ> ศ. | เรื่อง | ออกอากาศ | รับบทเป็น | หมายเหตุ |
| --- | --- | --- | --- | --- |
| 2564 | แด่คุณพ่อด้วยแข้งขวา | Thairath TV | กรรมการผู้ตัดสินในรายการมวยไทย แชมป์เปี้ยนชิพ มวยไทย สเตเดี้ยม | รับเชิญ |
ผลงาน > ละครชุด

| ปี พ> ศ. | เรื่อง | ออกอากาศ | บทบาท | หมายเหตุ |
| --- | --- | --- | --- | --- |
| 25 |  | ช่อง |  |  |
ผลงาน > ซิทคอม

| ปี พ> ศ. | เรื่อง | ออกอากาศ | บทบาท | หมายเหตุ |
| --- | --- | --- | --- | --- |
| 25 |  | ช่อง |  |  |
ผลงาน > ภาพยนตร์

| ภาพยนตร์ |
| --- | --- | --- | --- |

| พ.ศ. | เรื่อง | รับบทเป็น | หมายเหตุ |
พ.ศ. 25: 
พ.ศ. 25:
รางวัลที่ได้รับ

พ.ศ. 2557 - รางวัลฮอลล์ออฟเฟม (มวย) สยามกีฬาอวอร์ดส์ ครั้งที่ 8
แหล่งข้อมูลอื่น

คลิปวิดีโอ คู่นี้ถึงน็อค-วิชาญน้อย vs ผุดผาดน้อย เก็บถาวร 2008-06-04 ที่ เวย์แบ็กแมชชีน
คลิปวิดีโอ ผุดผาดน้อย vs ไชยยุทธ สิทธิบุญเลิศ[ลิงก์เสีย]
| ด ค กนักมวยไทยที่ถูกบรรจุชื่อในหอเกียรติยศของเวทีราชดำเนิน |
| --- | --- |
 ผล พระประแดง  สุข ปราสาทหินพิมาย  ชูชัย พระขรรค์ชัย  ประยุทธ์ อุดมศักดิ์   อดุลย์ ศรีโสธร   อภิเดช ศิษย์หิรัญ   วิชาญน้อย พรทวี   พุฒ ล้อเหล็ก  ผุดผาดน้อย วรวุฒิ  ดีเซลน้อย ช.ธนะสุกาญจน์
อินทรีแดง

| อินทรีแดง |
| --- | --- |
ตัวละครใน นวนิยายชุด อินทรีแดง
มิตร ชัยบัญชาในบท อินทรีแดง ในภาพยนตร์เรื่อง จ้าวนักเลง (2502)
ปรากฏครั้งแรก: นวนิยาย อินทรีแดง (พ.ศ. 2498)
ปรากฏครั้งสุดท้าย: ละครโทรทัศน์ อินทรีแดง (พ.ศ. 2562)
สร้างโดย: เศก ดุสิต (เริงชัย ประภาษานนท์)
แสดงโดย: มิตร ชัยบัญชา (พ.ศ. 2502-พ.ศ. 2513) สิงหา สุริยง (พ.ศ. 2520) กรุง ศรีวิไล (พ.ศ. 2523) เรืองศักดิ์ ลอยชูศักดิ์ (พ.ศ. 2540) อนันดา เอเวอร์ริ่งแฮม (พ.ศ. 2553)  อรรคพันธ์ นะมาตร์  (พ.ศ. 2562)
อินทรีแดง เป็นบทประพันธ์ซูเปอร์ฮีโร่ฉบับไทยของ เศก ดุสิต โดยมีตัวเอกคือ อินทรีแดง หรือ โรม ฤทธิไกร บทประพันธ์เรื่องนี้ เศก ดุสิตได้เริ่มเขียนขึ้นในปี พ.ศ. 2498 โดยได้แนวความคิดจากภาพยนตร์ของ ร็อก ฮัตสัน ชื่อเรื่อง Captain Lightfoot ในภาพยนตร์เล่นเป็นตีนแมว ที่มีอุดมการณ์ ช่วยเหลือผู้อื่น ใส่หน้ากากสีแดง จึงสร้างเป็นเนื้อเรื่องในทำนองเดียวกัน โดยใช้เป็นนกอินทรีเพราะเป็นนกที่มีอำนาจ บินได้สูงสุด ใครก็บินไม่สูงเท่านกอินทรี มีความยิ่งใหญ่ โดยนำเรื่องราวในสมัยนั้นมาผูกเข้ากับสภาพปัญหาทางสังคม ทั้งการตัดไม้ทำลายป่า การทุจริตคอร์รัปชั่น ซึ่งกฎหมาย เอื้อมไม่ถึง บทประพันธ์ชุด อินทรีแดง ของ เศก ดุสิต เขียนขึ้นในระหว่างปี พ.ศ. 2498-2513 บทประพันธ์ได้รับความนิยมจากนักอ่านอย่างมาก
บทประพันธ์เรื่องนี้ได้นำมาสร้าง เป็นภาพยนตร์และละครโทรทัศน์อยู่หลายครั้ง โดยครั้งแรก รังสรรค์ ตันติวงศ์ และประทีป โกมลภิส เตรียมสร้างภาพยนตร์เรื่องที่ 2 ต่อจาก ชาติเสือ ให้มิตร ชัยบัญชา แสดง ระหว่างนั้น มิตร ชัยบัญชา ได้อ่านนิยายเรื่อง อินทรีแดง ที่บ้านรังสรรค์ ตันติวงศ์  จึงชอบและแจ้งความจำนงค์ว่าต้องการแสดงเป็นอินทรีแดง เพราะมีสองบุคลิก  เมื่อผู้สร้างและผู้กำกับเห็นความตั้งใจของพระเอก จึงตัดสินใจพามิตร ชัยบัญชา ไปพบ เศก ดุสิต  เพื่อขอซื้อนิยายอินทรีแดง ตอน จ้าวนักเลง ให้มิตร ชัยบัญชา รับบทอินทรีแดงครั้งแรก กับภาพยนตร์เรื่อง จ้าวนักเลง ออกฉายครั้งแรกวันที่ 7 มีนาคม พ.ศ. 2502 ทำรายได้เกินล้านบาท ซึ่งทำให้มิตร ชัยบัญชามีชื่อเสียงโด่งดังไปทั่ว นับตั้งแต่นั้นมา (หลังจากเป็นที่รู้จักและเริ่มมีชื่อเสียงจากภาพยนตร์เรื่องแรก "ชาติเสือ") และยังมีภาพยนตร์ที่มิตรรับบทเป็นอินทรีแดงอีก 5 ตอนคือเรื่อง ทับสมิงคลา (2505), อวสานอินทรีแดง (2506), ปีศาจดำ (2509), จ้าวอินทรี (2511), และ อินทรีทอง (2513) ซึ่ง มิตร ชัยบัญชา เสียชีวิตขณะถ่ายทำฉากโหนบันไดเชือกเฮลิคอปเตอร์ในภาพยนตร์เรื่องนี้ เนื่องจากการผิดพลาดทางเทคนิคที่ทำให้การถ่ายทำไม่เป็นไปตามที่กำหนด
หลังจากภาพยนตร์อินทรีแดง นอกเหนือจากที่มิตรแสดงนำแล้วยังมี บินเดี่ยว (2520) นำแสดงโดย สิงหา สุริยง ต่อมาคือ พรายมหากาฬ (2523) นำแสดงโดย กรุง ศรีวิไล และ อินทรีผยอง (2531) นำแสดงโดย จารุณี สุขสวัสดิ์ สรพงศ์ ชาตรี มาริษา อุดมพร ต่อมาในปี พ.ศ. 2553 มีการนำมาสร้างใหม่ภายใต้ชื่อ อินทรีแดง กำกับโดย วิศิษฏ์ ศาสนเที่ยง โดยมีนักแสดงนำคือ อนันดา เอเวอร์ริ่งแฮม รับบทอินทรีแดง
ล่าสุดเป็นละคร ปี พ.ศ. 2562 นำมาสร้างเป็นละครโทรทัศน์ ออกอากาศทาง ช่อง 7HD ผลิตโดย บริษัท 9 บีเวอร์ ฟิล์ม จำกัด  กำกับการแสดงโดย โอลิเวอร์ บีเวอร์ นำแสดงโดย อรรคพันธ์ นะมาตร์, เมลดา สุศรี, ชนะพล สัตยา, อาภา ภาวิไล, รัฐธีร์ วรโรจน์โยธิน, รัญดภา มันตะลัมพะ, สันติสุข พรหมศิริ, อติรุจ สิงหอำพล และนักแสดงแสดงอีกมากมาย